Eerste Afrikaanse Covid-19-digbundel eersdaags beskikbaar | George Herald
Eerste Afrikaanse Covid-19-digbundel eersdaags beskikbaar
Die bekendstelling sal regstreeks vanaf kknk.co.za uitgesaai word op 11 Junie vanaf 18:45 en die digbundel sal daarna in die KKNK se e-handelwinkel by kknk.co.za beskikbaar wees.
Friday, 11 June 2021, 12:02
Hannes Visser en Daniel Hugo. Foto: Marlene Malan
VERMAAKNUUS - Die eerste Afrikaanse digbundel met die Covid-19-pandemie as tema, Maskers en mure, word op 11 Junie op Oudtshoorn bekendgestel.
Die digters Daniel Hugo en Francois de Jongh was die samestellers.
Die uitgewers is Turksvy-publikasies, in samewerking met die Klein Karoo Nasionale Kunstefees (KKNK) met ondersteuning van die Wes-Kaapse Regering se Departement van Kultuursake en Sport, die Afrikaanse Taal- en Kultuurvereniging (ATKV), die Jannie Mouton-stigting en ABSA.
Hugo Theart, die artistieke direkteur van die KKNK, sê dit is vir die fees 'n besondere voorreg om by die publikasie van hierdie bundel betrokke te wees.
"Die uitgewers, Hannes Visser en Marlene Malan, kan voorwaar trots wees op die interessante versameling stemme wat werklik die tydsgees vasvang. Dit is vir ons as fees en ook vir baie van ons borge en donateurs baie belangrik om projekte soos dié te ondersteun, veral wanneer dit 'n bydrae lewer tot ons taal en kultuur en ook tot 'n geskiedkundige nalatenskap."
Maskers en mure is 'n bloemlesing gedigte wat spesifiek saamgestel is om hierdie tydperk in die wêreldgeskiedenis vas te vang. Gepubliseerde én onbekende digters kon werk voorlê.
Meer as 500 bydraes is van ongepubliseerde digters ontvang, asook sowat 80 deur gevestigde digters, onder wie Frazer Barry, Hans du Plessis, Diana Ferrus, Jaco Jacobs, Ronelda S. Kamfer, Koos Kombuis, Maretha Maartens, Bibi Slippers, Johan Jack Smith en Nathan Trantraal. Uiteindelik is die werk van 142 digters in Maskers en mure opgeneem.
Volgens Daniel Hugo was die reaksie oorweldigend. "Nadat die eerste versoek om bydraes aangekondig is, het dit daagliks 'n volgehoue stroom inskrywings van oor die hele land geword. Mense van alle ouderdomme en beroepe het ingeskryf. Dit was duidelik dat almal die afgelope jaar van inperking op hul eie, unieke manier ervaar het," sê hy.
"Niemand kyk deur presies dieselfde oë na die pandemie en die maande van afsondering nie. Elkeen het dit op hul eie manier probeer verwerk – met óf ontsteltenis, óf optimisme, óf berusting, óf humor. Ek glo die skryf van gedigte is ook 'n manier om te verstaan wat met die wêreld gebeur het. Ons leef almal agter maskers en mure, het min sosiale kontak en daar is 'n streep deur ons daaglikse, doodgewone doen en late getrek. In dié vreemde grendeltyd het ons almal 'n behoefte daaraan om uiting aan emosies te gee. Ons het ook die behoefte om aan ons ervarings van hierdie vreesaanjaende tyd 'n duursame, kreatiewe gestalte te verleen – sodat ons nooit mag vergeet van die stryd waarin die mens en die wêreld die afgelope meer as 12 maande gewikkel is nie."
Maskers en mure is 'n unieke literêre en historiese dokument.
Kl!ek- en ATKV-lede ontvang 10% afslag op hul aankope. Besoek die KKNK se webblad vir nog inligting of skakel Daleen Witbooi by 044 203 8600 of e-pos info@kunste.org.za of stuur 'n WhatsApp na 065 285 2337 .